Fontos évtized nyomában
Újabb korszakot tekint át a Miskolci Galéria grafikatörténeti konferenciája.
Kétnapos grafikatörténeti konferencia kezdődik a Miskolci Galériában május 2-án, hétfőn. A tanácskozás az 1961–1971 közötti időszakot elemzi. A vizsgált korszak kezdete a Miskolci Grafikai Biennálé indulásának éve (1961), zárása Kondor Béla halála (1972. december). Vezérfonala a grafikai bien­nálék első hat kiállítása (1961; 1963; 1965; 1967; 1969; 1971).  Kondori évtized  A szakmai tanácskozás témája ennek a korszaknak a feldolgozása, célja a szeptemberi kiállítást kísérő grafikai kötet – és ezzel egyidejűleg a kiállítás – előkészítése. Továbbá témajavaslatokkal és szakmai vitákkal készítik elő majd az ezt követő, az 1970-80-as évek feldolgozását – mondta el Madarász Györgyi, a Miskolci Galéria munkatársa.  A konferencia szeretné megvizsgálni és megmutatni, hogy milyen pozíciót foglalt el a sokszorosított grafika a magyar képzőművészetben a hatvanas években - Madarász Györgyi – Vetítéses előadásokon, portréfilmeken és beszélgetéseken keresztül vizsgáljuk meg, mutatjuk be a magyar grafikatörténet szempontjából mérföldkőnek számító Miskolci Grafikai Biennálék első évtizedét. Ezen évtized Kondor Béla tevékenységének időszakával esett egybe, aki a következő évben, fiatalon meghalt. A konferencia szeretné megvizsgálni és megmutatni, hogy milyen pozíciót foglalt el a sokszorosított grafika a magyar képzőművészetben a hatvanas években – tette hozzá.  Miskolcon 1997-ben indult el A magyar sokszorosított grafika 100 éve című kiállítás- és konferenciasorozat, mely megkerülhetetlen eredményeket mutatott föl a hazai grafika történetének kutatásában. Eleinte a grafikai technikákra, majd egyes időszakokra fókuszálva állt össze egy alaposan átgondolt kiállítás és készült hozzá – akár kézikönyvként is használható – katalógus. 1997 és 2010 között a vállalkozás hat, tanulmánykötettel kísért kiállítás keretében dolgozta fel a 20. század első fele magyar grafikájának történetét. 2005-ig kiszámíthatóan követték egymást a tárlatok: 1997-ben A szecessziós könyvillusztráció Magyarországon 1895–1925, 1998-ban Modern magyar litográfia 1890–1930, 2001-ben A rézkarcoló nemzedék 1921–1929, 2005-ben A modern magyar fa- és linóleummetszés 1890–1950.  E legutóbbit aztán 2018-ig nem követte több átfogó kutatás és kiállítás. Szalay Lajos születésének 100. évfordulója alkalmából a sorozathoz kapcsolódva jött létre A magyar rajz fiatal mesterei – Szalay Lajos és nemzedéktársai 1932–1949 című kiállítás, és jelent meg az azt kísérő két tanulmánykötet 2009-ben és 2010-ben.  – A II. világháború utáni időszak feldolgozása több okból is váratott magára. 2015 decemberében konferenciát szerveztünk a folytatás mikéntjéről, lehetőségeiről, szempontrendszeréről. A tanácskozás végére elkészült egy ütemterv, mely a továbbiakban időrendben veszi majd górcső alá a magyar sokszorosított grafikában történteket egészen napjainkig. A konferencia eredményeképpen nyílt meg 2018 őszén tanulmánykötettel kísérve a Szigorúan ellenőrzött nyomatok – A magyar grafika 1945–1961 között című kiállítás, melyet szintén konferenciával zártunk le – emlékeztetett Madarász Györgyi. – Idén szeptemberben megnyílik a korszak sokszorosított grafikáját bemutató kiállítás, és külön tárlattal emlékezünk meg Kondor Béla halálának 50. évfordulója alkalmából. (A borítóképen: A legutóbbi Miskolci Grafikai Triennálé a pandémiás időszakban adott válogatást a kortárs magyar grafika műveiből)